אלי טביב ייבש אותו ביציע, בן שמעון לא ספר אותו, השפילו אותו, אבל הוא שם כל משבר מאחוריו. האם הבלם בן ה-25 יילך בדרכו של האבא והסמל אהוד?
טל כחילה (25) לא היה אמור בכלל להיות שחקן כדורגל, אלא כדורעף. עד גיל 14 הוא התעסק בלנסות להעביר את הכדור מעבר לרשת ולא לתוכה או יותר נכון למנוע ממנו להיכנס אליה. אבל עם אבא שעונה לשם אהוד כחילה, אחד הסמלים הגדולים של בית"ר ירושלים בשנות ה-90, כנראה שלא יכול להיות לך גורל אחר בתחום הספורט. "אני מסוג ההורים שתומכים בילדים שיעשו מה שהם רוצים", מצהיר אהוד, אבל משהו אצל הילד "בער" בפנים.
בכל זאת, הוא גדל בבית של בית"ר ירושלים, "יש לו דם צהוב", מוסיף אהוד. המעבר הזה בין הענפים בגיל 14 בטח לא הקל עליו להצליח בקריירה ככדורגלן. האב אמר משפט שדי מסכם את הקריירה עד כה של כחילה: "למען האמת, כשהוא בא ואמר לי שהיא רוצה להיות שחקן כדורגל אמרתי לו שאין לו סיכוי. הוספתי שאם הוא רוצה להיות כדורגלן מקצועי, הוא צריך לעבוד פעמיים ביום. הוא היה קם בשש בבוקר ועושה אימון ועוד אחד אחרי צהריים עם הקבוצה".
המשפט הזה של האב כאמור די מסמל את מה שעובר על הבן בשלבים רבים בקריירה הקצרה שלו – הוא כל הזמן ניצב בפני קשיים, אך בינתיים מצליח להתגבר עליהם. השאלה העיקרית עכשיו היא – האם הוא גם מסוגל להפוך לבלם המוביל של בית"ר ירושלים? הערב (חמישי) תינתן לו עוד הזדמנות להוכיח לשרון מימר וראשי המועדון שכן, כשהקבוצה תפגוש את בוטב פלובדיב במושבה, במשחק הראשון במסגרת סיבוב המוקדמות השני של הליגה האירופית (21:00, שידור ישיר בספורט2HD) .
כאמור, את המכשול הראשון בדמות ההתחלה המאוחרת של הקריירה עבר הבלם בצורה מרשימה למדי. כעבור זמן לא רב זומן לנבחרת הנוער בראשותו של לא אחר מאלי אוחנה, מחזיק זכויות הניהול בבית"ר ירושלים כיום (תומך נלהב של הבלם) ושותפו של האב בקבוצה בלא מעט שנים במהלך שנות ה-90 היפות בצהוב (זכו יחד בשתי אליפויות). את ההזדמנות הראשונה בקבוצה הבוגרת בליגה קיבל בפברואר 2013 (הפסד 3:0 מול הפועל חיפה) בעיצומו של משבר הצ'צ'נים כשהמאמן היה אלי כהן "השריף".
כחילה הפך לשחקן סגל לגיטימי בקבוצה הבוגרת גם אצל אלי כהן (החיפאי), רוני לוי, מנחם קורצקי ולאחר מכן גיא לוי. האחרון החזיק מאוד מכחילה וכשהבלם המוביל ססאר ארסו נפצע, השחקן הצעיר נכנס להרכב וגם כשהספרדי הבריא לקראת תום העונה, כחילה המשיך בהרכב ועזר לקבוצה להגיע לאירופה אחרי הפסקה של שבע שנים. "הוא שחקן מצוין", אומר לוי, "בזמנו, ארסו נפצע וזה היה מקרה קלאסי שבו צריך להחליט אם להזיז שחקנים או לתת לילד צעיר לשחק. בחרתי באופציה השנייה. אם הייתי נשאר, הייתי ממשיך איתו בהרכב", מוסיף לוי, שעזב בתום העונה בשל חילוקי דעות כספיים עם אלי טביב.
"טל כחילה זה שחקן עתיד של בית"ר ירושלים, במצב הקלאסי משחק לידו לפחות בלם זר אחד", מחמיא מאמנו לשעבר לוי, "צריך להסתכל על זה שהוא שחקן בית, שיש לו פוטנציאל עם מהירות טובה, טכניקה טובה שהוא לא בלחץ, משחק ראש טוב. לא נתנו לא מספיק קרדיט עד היום. הוא עובד מצוין באימונים, בחור מקסים, שקט בחדר ההלבשה". לוי הלך כאמור וסלובדאן דראפיץ' הגיע. יחד עם זאת, הבלם המבטיח המשיך לקבל קרדיט עד שהגיע המשבר הגדול הראשון.
מעונת 2015/16 כולם זוכרים את "פרשת עומר אצילי" שיובש כחלק מהמאבק על הארכת חוזהו כן .אז גם כחילה חווה משהו דומה. באמצע העונה הבלם לא שיחק בליגה במשך כחודשיים וחצי. "סלובו מאוד העריך ואהב את טל, אבל הייתה הבעיה עם החוזה", אומר האב בקצרה. בניגוד למקרה אצילי, הסוף היה הרבה יותר שמח עבור בית"ר ואוהדיה. הבלם אפילו הסכים לוותר על כסף כדי להמשיך בקבוצה אליה הוא מחובר כל כך. הבלם האריך את חוזהו אז (ינואר 2016) ב-3.5 שנים נוספות ואם הכל ילך כמו שצריך מבחינתו ל"מאבק" על החוזה הבא הוא יבוא מעמדה הרבה יותר חזקה.
אז הצדדים הסתדרו ביניהם, כחילה חזר להרכב הקבוצה ועזר לה להשיג את המקום השלישי שסידר לה שוב את הכרטיס למוקדמות הליגה האירופית. שוב, הכל נראה טוב והבלם היה נראה במסלול הנכון. אבל אז דראפיץ' ועוזרו שי ברדה עזבו ועברו למכבי נתניה, ושוב כחילה וחבריו נאלצו להתמודד עם סיטואציה של מינוי מאמן חדש. רן בן שמעון, מאמן נבחרת קפריסין הנכנס, קיבל את הג'וב והזדמנות נוספת להצליח בקבוצה גדולה. כחילה עוד פתח פה ושם, אך הפייבוריט של המאמן החדש היה הרכש שהביא עמו – הבלם דן מורי.
במחזור החמישי הובסה בית"ר בסמי עופר 4:0 על ידי הפועל חיפה, וכחילה, שפתח בהרכב, הוחלף בדקה ה-60. מאז לא שיחק בדיוק שלושה חודשים בליגה. באותה תקופה בן שמעון התחיל להרגיש את לחץ הקהל. לצד הקריאות נגד המאמן, האוהדים, שכל כך אוהבים את הבלם, קראו כל הזמן בשמו. אחת התאוריות שעלו הייתה שבן שמעון מוציא את כחילה מהסגל כדי שהקהל לא ידרוש להכניס את השחקן על חשבונו של דן מורי, שגם ספג לא מעט קללות מהאוהדים עקב יכולת ירודה בחלק מהמשחקים. השחקן נקרא לשיחה אצל המאמן שהביאה את המשבר לשיא ממנו כבר לא הייתה דרך חזרה.
"טל, נקרא לחדר ונאמרו לו דברים קשים, משפילים ומעליבים. זה לא אמור להיות בכדורגל", משחזר האבא אהוד. כאן הבינו השחקן ואביו שבבית"ר אי אפשר להמשיך ופנו לאלי טביב לבקש את השחרור. בני יהודה, אז בתחילת העידן הקצר של הטריו יצחק שום/ניסן יחזקאל/אלון מזרחי קפצה על המציאה. באותה תקופה הזהובים נאבקו על חייהם ואף אחד לא פינטז שם על זכייה בגביע המדינה. בעצם, מישהו אחד כן. "אני רוצה שטל ישאיר אותי בליגה. אסור לי בעונה הראשונה לרדת", מתאר כחילה האב את השיחה בינו לבין הבעלים ברק אברמוב לפני הצטרפותו של הבלם, "אמרתי לו: 'עם טל אתה תישאר ואני מבטיח לך שהוא יניף גם את הגביע'. הוא צחק". כחילה ג'וניור עזר לאביו למלא את הבטחתו כשהצטיין בגמר בטדי מול מכבי תל אביב (0:0 אחרי 120 דקות).
לאלון מזרחי, שכאמור מונה בזמנו לנציג הבעלים בבני יהודה לפני שעזב עוד בטרם הסתיימה העונה, יש לא מעט מילים חמות על הבלם: "אני הבאתי אותו. הוא עשה חצי עונה מצוינת. הוא מקצוען – בא לעבוד, לא מחפש רכילות. בית"ר יכולה להרוויח אותו בגדול. משחק ההגנה שלו מצוין – כדור ראשון, משחק ראש (כנראה שהכדורעף תרם משהו לניתור – נ"צ). הוא לוקח קרוב את החלוצים".
יחד עם זאת, מזרחי גם מונה חסרון אחד: "דבר פחות טוב אצלו זו הטכניקה, כשצריך לצאת עם הכדור כמו שטל בן חיים הבלם עושה. אני מניח שהוא ישפר את זה, הוא חכם ויודע מה הוא צריך לשפר". האווירון, שזכה בשתי אליפויות, התייחס גם לשאלה האם כחילה יכול להוביל את הקבוצה לקרוא תיגר במאבק על התואר: "בכל מקרה בית"ר צריכה עוד בלם ותהיה תחרות. טל כחילה צריך להוכיח את עצמו, למרות התקופה הטובה בבני יהודה".
בקיץ כאמור החליטו שרון מימר, אוחנה וטביב להשאיר את הבלם בבית"ר. יחד עם זאת, הגיע גם מיקי סירושטיין, אחד ממנהיגי ההגנה של מ.ס אשדוד אשתקד, שהייתה השלישית בטיבה בליגה. בסגל ישנו גם עדיין מורי, שלפני שנה גם לדחיקתו של כחילה מההרכב והועדף על פניו גם במשחק הראשון מול ושאש במושבה. אותו משחק, שהסתיים ב-3:4 המטורף של בית"ר יכול להיות מפנה בתפיסה של הצוות במועדון כלפי כחילה.
השחקן נכנס כמחליף בדקה ה-72 במקום אנטואן קונטה שהתלונן על פציעה. זה היה במצב של 3:1 כשכולם רק רצו קדימה. כחילה עזר לעצור את הסחף והיה שותף למהפך ההרואי. במשחק השני הוא קיבל כבר את הקרדיט ב-11 ועזר לקבוצה לייצב את משחק ההגנה ולשמור על רשת נקייה ב-0:3. "הוא ילד טוב שעשה חצי עונה מצוינת בבני יהודה וחזר מחושל יותר. נגד ההונגרים היה לו משחק מצוין ומקווה שימשיך את זה", אומר אחד מחבריו בקבוצה. ברקע עדיין ישנם דיבורים על חיזוק הקבוצה בבלם זר, אולם אלו התמעטו קצת, כשנראה שגם השיפור המסוים במשחק ההגנה תורם לכך. בעצם, גם אם יבוא בלם זר לא כדאי להספיד את כחילה הרי כבר אמרנו שהוא יודע להתמודד עם משברים?